JSE begin klim ná 2 dae se dalings | Netwerk24
JSE begin klim ná 2 dae se dalings
Deur Nellie Brand-Jonker 12 Mei 2021 11:37
Die JSE het Woensdagoggend nadat die mark geopen het, gestyg ná twee dae wat die aandelemark laer gesluit het.
Naspers, 'n swaargewig op die mark, het vroegoggend met 3% na dié aankondiging van 'n aandeelomruiltransaksie met Prosus gestyg.
Die indeks vir alle aandele het Dinsdag laer gesluit nadat hernude vrese onder beleggers oor inflasie posgevat het.
Die getal maatskappye wat op die JSE genoteer is, het in die afgelope 20 jaar gehalveer. Foto: LEON SADIKI
Anchor Capital skryf in markkommentaar die JSE is deur die dalings in die goud- en platinummynaandele afgetrek.
Harmony Gold en Gold Fields het Dinsdag onderskeidelik met 5,4% en 2,3% gedaal.
Die platinummynmaatskappye Northam Platinum, Impala Platinum en Royal Bafokeng het met 2,8%, 2,3% en 1,8% gedaal.
Die tabakgroep British American Tobacco het met 2% en Naspers het met 1,8% gedaal.
In geheel het die indeks van alle aandele met 1,7% tot 67 241 gedaal, waarop hy 'n week gelede verhandel het.
Volgens Anchor Capital het die kommer oor die stygende inflasie se uitwerking op die beleggersentiment ook die FTSE-indeks van top-100-aandele in Brittanje afgetrek, wat 2,5% laer gesluit het.
Die Amerikaanse markte het ook laer gesluit en is afgetrek deur dalings in tegnologie-aandele en die bespiegelinge oor die styging in inflasie wat vroeër kan lei tot rentekoersverhogings daar as wat gedink is.
Asiatiese markte het Woensdagoggend gedaal oor die versigtigheid wat beleggers aan die dag lê.
Bloomberg berig aandele het Woensdagoggend oorsee gedaal met beleggers wat wag op Amerika se verbruikersprysinflasiesyfers wat later die dag uitgereik gaan word.
Daar heers 'n debat of die druk op pryse genoegsaam gaan wees om die Federale Reserweraad te dwing om rentekoerse vinniger te verhoog as wat aangedui is.
Die vrese kom terwyl groot stimuluspakkette 'n lopie in aandele veroorsaak het en kommer laat ontstaan het dat aandele duur begin raak het.
The New York Times berig die hoër rentekoerse ontmoedig die neem van risiko's in die markte.
Boonop is dit dié tyd van die jaar dat aandele tradisioneel sukkel, volgens Mark Haefele, beleggingshoof van UBS Global Wealth Management.
Hy meen met aandeelindekse naby aan rekordhoogtes en kommer oor variante van die koronavirus "sal beleggers moontlik lus voel om die 'sell in May and go away'-gesegde te volg", berig The New York Times.
Reuters berig die daling in aandeelpryse het nie soos normaalweg veroorsaak dat die dollar as 'n veilige hawe beskou word nie.
"Wat ongewoon die afgelope twee dae is, is dat die angs in die aandeelmark nie die Amerikaanse dollar sigbaar versterk het nie," sê Alvin T. Tan, hoof van Asië valuta-strategie van RBC Capital Markets.